[{"text_idx": "#000000", "text": "3 no\u0303uannet oma maja ehitamise ka\u0308ivitamisel"}, {"text_idx": "#000001", "text": "Oma maja ehitamisel on alati ko\u0303ige raskemad esimesed sammud, millest alustada ja kuidas vo\u0303imalikult efektiivselt ja kvaliteetselt ehitusprotsessi juhtida? Siinkohal no\u0303uanded, mis seda teekonda veidi lihtsustavad ja aitavad olulisematele teemadele ta\u0308helepanu juhtida."}, {"text_idx": "#000002", "text": "1. Projekti kvaliteet ma\u0308a\u0308rab ka suuresti ehituskvaliteedi"}, {"text_idx": "#000003", "text": "Tellija peaks vo\u0303imalusel olema alati kaasatud projekteerimise faasis, seda nii selleks, et anda tagasiside funktsionaalse ruumiplaani ja arhitektuurse va\u0308ljana\u0308gemise osas, kuid ka selleks, et ku\u0308sida projekteerijalt \u201cKas ehitaja saab selle projekti ja\u0308rgi ehitada?\u201d"}, {"text_idx": "#000004", "text": "U\u0308ldjuhul levinud ja populaarne \u201ceelprojekti\u201d staadiumis projekt ei sisalda kogu ehitamiseks vajalikku infot ja soovitavalt tuleks, kas tellida detailsem \u201cpo\u0303hiprojekt\u201d ja/vo\u0303i keerulisemate so\u0303lmede osas vajadusel ka \u201cto\u0308o\u0308projekt\u201d."}, {"text_idx": "#000005", "text": "Tellijal otsustab projekti detailsuse valimisega ka selle, kui selgelt ja u\u0308heselt on va\u0308lja toodud ehitusto\u0308o\u0308de sisu, konstruktiivsed lahendused ehk kokkuvo\u0303ttes selle, mille alusel on vo\u0303imalik kontrollida ehitusto\u0308o\u0308de teostamist ja nende kvaliteeti."}, {"text_idx": "#000006", "text": "2. Ehitusto\u0308o\u0308de hinnapakkumine ei sisalda enamasti ko\u0303iki to\u0308id"}, {"text_idx": "#000007", "text": "Tellijad eeldavad ekslikult, et kui nad esitavad ehitajale projekti ja paluvad hinnapakkumist siis saadud hinnapakkumises on ko\u0303ik ehitusto\u0308o\u0308deks vajalik sisse arvestatud. Tegelikkuses isegi \u201cvo\u0303tmed ka\u0308tte\u201d majade hinnapakkumistes on tavaliselt osa to\u0308id puudu."}, {"text_idx": "#000009", "text": "Tellija peaks saadud hinnapakkumise po\u0303hjalikult la\u0308bi to\u0308o\u0308tama koos ehitajaga ning selgeks tegema, mis ta\u0308pselt pakkumises sisaldub, ku\u0308sides aga pidevalt \u201cKas konkreetses to\u0308o\u0308lo\u0303igus on veel puudu to\u0308id, mis hetkel pakkumises ei sisaldu?\u201d Kui seda ei tehta siis on hiljem ehitusfaasis tavaliselt ootamas pealesunnitud lisakulud, millega ei osatud arvestada."}, {"text_idx": "#000010", "text": "3. Hinnapakkumises toodud viimistlusmaterjalide ja -toodete hinnaklass ei pruugi tellijale sobida"}, {"text_idx": "#000011", "text": "Ehitaja poolt esitatavates hinnapakkumistes on toodud va\u0308lja sageli na\u0308iteks parkettpo\u0303rand, siseuksed, liistud, aknalauad, keraamilised plaadid, sanitaartehnika, kas konkreetse to\u0308o\u0308lo\u0303igu osas tervikhinnaga /komplekti hinnaga vo\u0303i kasutatakse m2 hinda, millega ta\u0308psustatakse teatud materjalid osas m2 piirhinnad."}, {"text_idx": "#000012", "text": "Probleem seisneb selles, et tellija ei vaata hinnapakkumises va\u0308ljatoodud materjalide hindade alusel tavaliselt, kas hinnapakkumises toodud materjali hinnaga saab soovitud kvaliteedi ja va\u0308ljana\u0308gemisega lo\u0303pptulemuse. Tavaliselt vaadatakse tellija poolt, et to\u0308o\u0308ga seotud rida oleks hinnapakkumises olemas, kuid ei tehta sisulist materjalide/toodete hinna analu\u0308u\u0308si."}, {"text_idx": "#000013", "text": "Tulemuseks olukord, kus so\u0303lmitakse ehitusleping ja alustatakse to\u0308o\u0308dega ning to\u0308o\u0308de ka\u0308igus ja enamasti just lo\u0303pufaasis hakkab selguma, et hinnapakkumises toodud hinnaga viimistlusmaterjale ei sooviks mitte mingil juhul oma maja puhul kasutada. Tulemuseks lisakulud ja ajaplaani nihkumine, sest kallimate materjalide hanked on tavaliselt pikema tarneajaga."}, {"text_idx": "#000014", "text": "Seeto\u0303ttu tasub tellijal alati hinnata kohe hinnapakkumise saamisel, kas pakkumises va\u0308ljatoodud materjalid on tema maitsele ja soovidele vastavad. Tuleks ka\u0308ia enne ehituslepingu so\u0303lmimist ehituspoodides ja veenduda, kas na\u0308iteks hinnapakkumises toodud m2 hinnaga keraamiliste plaatide kvaliteet ja valik on sobilik vo\u0303i soovitakse parema va\u0308ljana\u0308gemisega interjo\u0308o\u0308ri tarvis kallima hinnaklassiga siseviimistluse tooteid."}, {"text_idx": "#000015", "text": "Po\u0308o\u0308ra nii projekteerimise kui ka hinnapakkumises staadiumis ta\u0308helepanu eeltoodud no\u0303uannetele ja saad vastu ehitusfaasis kiirema ja sujuvama ehitamise."}, {"text_idx": "#000016", "text": "Majaehitaja veebileht on saanud taas aasta vanemaks ja jo\u0303udnud koolipoisi ikka. Nii nagu Tallinna linn ei saa kunagi valmis, ei saa seda ka u\u0308kski veebileht."}, {"text_idx": "#000017", "text": "Kuhu suunda majaehitaja plaanib minna?"}, {"text_idx": "#000018", "text": "Majaehitaja.ee veebilehe peaeesma\u0308rk \u2013 jagada praktilisi no\u0303uandeid ja infot \u2013 on prioriteet ka edaspidi. Selle eesma\u0308rgi ta\u0308itmisele on plaanis ja\u0308rjest enam kaasa haarata ka edumeelsemaid ehitusfirmasid ja ehitusmaterjalide tootjaid. Juba ta\u0308na on majaehitaja teemakataloogis mo\u0303ne firma va\u0308ga head praktilised juhised ja plaan on seda suunda oluliselt ja\u0308tkata."}, {"text_idx": "#000019", "text": "Majaehitaja on seisukohal, et ettevo\u0303tted, kes jagavad praktilist ja head selgitavat infot, teevad lihtsamaks nii enda to\u0308o\u0308, kui ka ko\u0303igi teiste osapoolte to\u0308o\u0308 nii ehitaja kui ja\u0308relevalve rollis. Majaehitaja na\u0308eb oma rolli sellist infot su\u0308steemsemalt koguda ja jagada ko\u0303igi ehitushuvilistega."}, {"text_idx": "#000020", "text": "La\u0308hemal ajal on plaanis eksperimentaalselt ka\u0308ivitada lahendus, mis aitaks majaehitajatel leida oma maja tarvis sobilikke ehitusteenuseid veel mugavamalt ja kiiremini ning seda va\u0308iksema vaevaga."}, {"text_idx": "#000021", "text": "Ja mitmeid po\u0303nevaid plaane on veel aga aeg na\u0308itab, kuidas nendega la\u0308heb."}, {"text_idx": "#000022", "text": "Suured ta\u0308nud ko\u0303igile majaehitaja lehe ku\u0308lastajatele ja tulge taas lehele! Ilma teieta poleks seda lehte!"}, {"text_idx": "#000024", "text": "Kuna elu on ju iseenesest pidevalt ta\u0308is igasuguseid probleeme vo\u0303i peenema so\u0303naga va\u0308ljakutseid siis kuskil tuleb ju ennast ja oma peret tasakaalustada. Selliseks kohaks on esmajoones kodu. Kodu on rahu ja taastumise koht ning just sellel po\u0303hjusel peaks kodu olema mugav."}, {"text_idx": "#000025", "text": "Praktikas toob aga kodu rajamine vo\u0303i ostmine perele veelgi enam pingeid, sest suure laenumaksega (nagu suurte investeeringute to\u0303ttu on pea paratamatu laenu vo\u0303tmine) hakkama saamine on stressi tekitav u\u0308lesanne. Sageli u\u0308ritatakse raha kokkuhoiu eesma\u0308rgil muuta oma kodu otsekui vanglaks, a\u0308ra ja\u0308etakse ko\u0303ik luksuslik vo\u0303i mugav, et kulusid kokku hoida. Sageli sellises kodus pingeid muudkui kasvavad ja hea tunne kaob kiiresti."}, {"text_idx": "#000026", "text": "Seeto\u0303ttu, et tunda ennast oma kodus inimva\u0308a\u0308rselt ja kodu nautida, vo\u0303iks u\u0308ritada kodu eelarvesse panna u\u0308he toa puhul va\u0308hemalt mo\u0303ningane luksus, mis ta\u0308hendab sageli tellimusmo\u0308o\u0308blit vo\u0303i tehnikat, mis teeb elu lihtsamaks ja mugavamaks. Ideaalis vo\u0303iks see olla selline tuba vo\u0303i ruum, millel on ko\u0303ige suurem kasutus. To\u0303ena\u0308oliselt ko\u0308o\u0308k ja elutuba on need ruumid, mida igas majas ko\u0303ige enam kasutatakse."}, {"text_idx": "#000029", "text": "Kui vaadata Ehitisregistri viimaste aastate statistikat siis on na\u0308ha, et madalseis on la\u0308bitud ja vaikselt on suurenemas ka uute u\u0308hepereelamute ehitamine. To\u0303ena\u0308oliselt 2013 aastas tuleb samuti kasvavas tempos. Samas eramute ehitamise puhul peab arvestama, et kasutusloa hankimine kipub eramajade puhul sageli venima ja seeto\u0303ttu ei ole statistika ko\u0303ige ta\u0308psem. Kuid suunda na\u0308itab statistika kindlasti ja see na\u0308itab, et aina rohkem inimesi julgeb oma maja ehitamise ette vo\u0303tta."}, {"text_idx": "#000030", "text": "Millise aasta statistikasse jo\u0303uab Sinu maja?"}, {"text_idx": "#000031", "text": "Kuidas puudustega ehitusto\u0308o\u0308d vastu vo\u0303tta?"}, {"text_idx": "#000032", "text": "See, kelle ka\u0308es on rahakott, see tellib muusika. See vana to\u0303de kehtib ka ehituses, kuid sageli tekivad ehitusto\u0308o\u0308de eest tasumisega va\u0308ga suured tu\u0308lid, mis halvemal juhul koosto\u0308o\u0308 ehitaja ja tellija vahel sootuks lo\u0303petab ning asju hakatakse klaarima kohtu kaudu. Mille to\u0303ttu siis kokkuvo\u0303ttes tu\u0308lid tekivad ja kuidas peaks toimima, et probleeme ennetada?"}, {"text_idx": "#000033", "text": "To\u0308o\u0308de u\u0308leandmine ja to\u0308o\u0308de eest tasumine\nEramu ehitamisel antakse tavaliselt valminud to\u0308o\u0308etapp vo\u0303i to\u0308o\u0308 u\u0308le tavaliselt kord kuus vo\u0303i na\u0308iteks ka 2 korda kuus, olenevalt to\u0308o\u0308st vo\u0303i etapist. Soovitav on to\u0308o\u0308etapp siduda alati ka kokkulepitud maksepostidega ehk iga to\u0308o\u0308etapi korrektse valmimise eest peab tellija tasuma konkreetse summa."}, {"text_idx": "#000034", "text": "Probleem to\u0308o\u0308etapiga, milles on puudused vo\u0303i on to\u0308o\u0308 poolik\nSelline to\u0308o\u0308korraldus on selge ja arusaadav aga kuni hetkeni, kui u\u0308leantavas to\u0308o\u0308etapis leiab tellija vo\u0303i tema esindaja (na\u0308iteks omanikuja\u0308relevalve) puudusi ja ei vo\u0303ta to\u0308o\u0308d vastu ning ei tasu etapiga seotud summat. Mida teeb sellisel juhul tellija \u2013 tellija ei tasu kogu to\u0308o\u0308etapi eest enne, kui puudused on parandatud. Kuigi see tundub loogiline, ei ole see ehitaja suhtes ko\u0303ige korrektsem ka\u0308itumine."}, {"text_idx": "#000035", "text": "Milles siis probleem? Vo\u0303tame na\u0308iteks mo\u0303ne to\u0308o\u0308etapi, na\u0308iteks I korruse puitkarkassi ehitusto\u0308o\u0308d ja ehitaja annab ta\u0308htajaks etapi tellijale u\u0308le. Tellija vaatab tehtud to\u0308o\u0308d u\u0308le ja avastab, et u\u0308hes seinas on aknaava asukoht 20 cm nihkes vo\u0303rreldes projektiga (parandusto\u0308o\u0308 kulu na\u0308iteks 5% etapi maksumusest). Olukord igati selge, ehitaja on eksinud ja selles pole ku\u0308simust, ehitaja teeb selle ringi. Enamikel juhtudel aga tellija ei vo\u0303ta etapi to\u0308id enne vastu ja ei tasu kogu etapi eest raha enne kui parandusto\u0308o\u0308d on tehtud."}, {"text_idx": "#000036", "text": "Olenevalt etapi mahust ja suurusest vo\u0303ivad sellises olukorras aga tekkida ehitajal probleemid oma maksekohustuste ta\u0308itmisel oma allto\u0308o\u0308vo\u0303tjate ja to\u0308o\u0308tajate ees. Tekib ahelreaktsioon, kus tellija poolt to\u0308o\u0308 vastuvo\u0303tmise edasilu\u0308kkamine tekitab probleeme ehitajale. Tellija vaatevinklist pole see nagu tema probleem, ehitaja oli ju ise eksimuses su\u0308u\u0308di."}, {"text_idx": "#000037", "text": "Korrektne lahendus sellises olukorras oleks ja\u0308rgmine:\nTo\u0308o\u0308de vastuvo\u0303tmisel fikseeritakse puudus ja lepitakse kokku puuduse parandamise aeg ning mis ko\u0303ige ta\u0308htsam, vo\u0303etakse puudusega to\u0308o\u0308 maksumus etapi maksumusest va\u0308lja. Teiste so\u0303nadega vo\u0303tab tellija to\u0308o\u0308 vastu korrektselt teostatud to\u0308o\u0308de osas (na\u0308iteks 95% etapi maksumusest) ja tasub korrektselt teostatud to\u0308o\u0308 eest. Puudusega teostatud to\u0308o\u0308osa eest (na\u0308iteks 5% etapi maksumusest) tasutakse alles siis kui puudus on parandatud ning parandusto\u0308o\u0308 vo\u0303etakse vastu eraldi vaheetapiga vo\u0303i na\u0308iteks koos ja\u0308rgmise korralise to\u0308o\u0308etapiga."}, {"text_idx": "#000038", "text": "Peamiseks probleemiks kujuneb eeltoodud lahenduse juures puudusega seotud to\u0308o\u0308 maksumuse hindamine, sest ehitaja kipub tegelikkusest va\u0308iksemat maksumust parandusto\u0308o\u0308dele pakkuma, sest tema huvi on kohe suurem summa ka\u0308tte saada. Samal ajal tellija huvi on parandusto\u0308o\u0308de osas ja\u0308tta u\u0308lesse suurem summa, sest kui ehitaja mingil po\u0303hjusel \u201ea\u0308ra kaob\u201c siis on vo\u0303imalik u\u0308lesja\u0308a\u0308nud summaga parandusto\u0308o\u0308d a\u0308ra teha. Siiski on enamik ehitajaid no\u0303us tellijapoolse ettepanekuga, et etapi eest raha ka\u0308tte saada."}, {"text_idx": "#000039", "text": "Kirjeldatud lahendus on mo\u0303lema osapoole, ehitaja ja tellija, huvisid arvestav, kuid sellist lahendust siiski ei kasutata kuigi sageli. Miks?"}, {"text_idx": "#000040", "text": "U\u0308helt poolt va\u0308iksemad ehitusfirmad ei tee korrektset paberimajandust ja nad ei tee korrektseid to\u0308o\u0308etappide u\u0308leandmise akte, ra\u0308a\u0308kimata siis aktide u\u0308mbertegemisest puudustega to\u0308o\u0308de fikseerimiseks. Ja olukorras, kus initsiatiivi ehitaja poolt ei tule siis loomulikult tellija ei paku ise va\u0308lja, et maksan sulle nu\u0308u\u0308d praegu korras to\u0308o\u0308de eest ja hiljem parandusto\u0308o\u0308de eest. Arusaadavalt on tellija huvi hoida raha enda ka\u0308es maksimaalselt kaua. On ju raha kokkuvo\u0303ttes ainuke motivaator, mis ehitajat sunnib kokkulepitud to\u0308id teostama."}, {"text_idx": "#000041", "text": "Teiselt poolt tellijad sageli ka\u0308ituvad ehitaja suhtes u\u0308limalt kategooriliselt ning ja\u0308tavad suured to\u0308o\u0308etappide summad maksmata ka va\u0308ga va\u0308ikeste puuduste eest. Jah, see aitab sageli kiiremini puudusi parandada, kuid tekitab va\u0308ga sageli ka osapoolte vahele tu\u0308lisid, mis viivad koosto\u0308o\u0308 lagunemiseni ja siis ei vo\u0303ida sellises olukorras enam keegi."}, {"text_idx": "#000043", "text": "Tunned ehitusteemade kohta rohkem huvi?"}, {"text_idx": "#000044", "text": "Ja\u0308lgi Majaehitajat ka Facebookis >"}]